DA Den Europæiske Unions Tidende CE 84/721

(2004/C 84 E/0810)

SKRIFTLIG FORESPØRGSEL P-1396/03

af Margie Sudre (PPE-DE) til Kommissionen

(10. april 2003)

Om: Ensartet anvendelse af en nedsat momssats i restaurationsbranchen

I sin beslutning af 14. maj 2002 anmoder Europa-Parlamentet Kommissionen om »snarest muligt at fremsætte forslag, der gør det muligt at medtage restaurationsbranchen og eventuelle andre turisttjenester, som endnu ikke er berettigede til at blive omfattet af denne foranstaltning, på listen over de aktivitetssektorer, som varigt kan nyde godt af en nedsat momssats med det formål at udvikle beskæftigelsen på de pågældende områder, modernisere disse erhverv og forbedre den europæiske turismes stilling i forhold til den internationale konkurrence«.

Denne nedsatte momssats for restaurationsbranchen og andre turisttjenester skulle gøre det muligt hurtigt at mobilisere turistvirksomhedernes beskæftigelsespotentiale og skulle udgøre en væsentlig fordel for turismen i Europa og den økonomiske aktivitet i almindelighed.

Ifølge Kommissionens arbejdsprogram for i år vil et direktivforslag vedrørende strukturen for de nedsatte momssatser blive offentliggjort i juni 2003 med henblik på at tage bestemmelserne på området op til fornyet undersøgelse og dermed opnå en mere simpel og harmoniseret struktur i Den Europæiske Union.

Kan Kommissionen bekræfte den fastsatte tidsplan for offentliggørelsen af dette direktivforslag?

Kan Kommissionen angive, hvorvidt den simplificering og mere ensartede anvendelse af det fælles momssystem, som der med dette forslag lægges op til, skal leve op til Europa-Parlamentets (og især Frankrigs) forventninger om generelt at nedsætte momssatsen for turisterhvervet, navnlig i restaurations-og hotelbranchen?

Svar afgivet på Kommissionens vegne af Frederik Bolkestein

(7. maj 2003)

Som Kommissionen allerede har nævnt i sin meddelelse om den nye momsstrategi (1) og senere også i beretningen om de nedsatte momssatser, der blev vedtaget i oktober 2001 (2), vil den foretage en gennemgribende revision af strukturen for de nedsatte satser i løbet af første halvdel af 2003. I den forbindelse vil restaurationsbranchen samt alle faglige anmodninger med henblik på at få en nedsat momssats blive taget med i overvejelserne. Også flere andre aktivitetssektorer ud over restaurationsbranchen har ofte udtrykt interesse for at kunne anvende skattemæssige incitamenter.

Kommission er for øjeblikket i færd med at evaluere erfaringerne med anvendelsen af nedsatte satser på arbejdskraftintensive tjenesteydelser ud fra blandt andet rapporter fra medlemsstaterne. Af evalueringerne fra de medlemsstater, der har deltaget i forsøget, fremgår det ikke klart, at der skulle være en forbindelse mellem en lavere moms på disse ydelser og øget beskæftigelse eller mindre sort arbejde.

Kommissionen kan bekræfte, at den i midten af 2003 vil fremlægge et direktivforslag, hvor der foretages en gennemgribende revision af de nedsatte satser med henblik på at kunne opnå en forenkling og mere ensartet anvendelse af momsen. Dette forslag har primært til formål at forbedre det indre markeds funktion ved at rationalisere brugen af de nedsatte satser i medlemsstaterne og at undgå potentiel konkurrenceforvridning ved at give medlemsstaterne lige muligheder for at anvende de nedsatte satser.

Der er på nuværende tidspunkt ikke truffet afgørelse om, hvordan sagen vil blive grebet an. Kommissionen kan dog allerede nu meddele det ærede medlem, at hotelbranchen allerede er sat på listen over de varer og ydelser, der kan pålægges en nedsat sats (bilag H, kategori 11). Derimod kan restaurationsydelser kun pålægges den nedsatte sats i otte medlemsstater på grundlag af særlige undtagelser, som gælder for dem.

(1) KOM(2000) 348 endelig udg.

(2) KOM(2001) 599 endelig udg.